Document ID: 32005D0942

KOMMISSIONENS BESLUTNING
af 21. december 2005
om bemyndigelse af medlemsstaterne til at træffe afgørelser i henhold til Rådets direktiv 1999/105/EF om den sikkerhed, forstligt formeringsmateriale, der er produceret i tredjelande, frembyder
(meddelt under nummer K(2005) 5485)
(2005/942/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 1999/105/EF af 22. december 1999 om markedsføring af forstligt formeringsmateriale (1), særlig artikel 19, stk. 3, og
ud fra følgende betragtninger:
(1)
Ifølge artikel 19, stk. 1, i direktiv 1999/105/EF træffer Rådet efter forslag fra Kommissionen afgørelse om, hvorvidt forstligt formeringsmateriale produceret i et tredjeland frembyder samme sikkerhed, hvad angår godkendelsen af dets grundmateriale og produktionsforholdsreglerne med henblik på markedsføring, som forstligt formeringsmateriale, der er produceret i EU og opfylder nævnte direktivs forskrifter.
(2)
Der foreligger imidlertid endnu ikke tilstrækkelige oplysninger om de gældende betingelser i tredjelande til, at Fællesskabet kan træffe en sådan afgørelse vedrørende noget tredjeland.
(3)
For ikke at ødelægge handelsmønstrene bør medlemsstaterne derfor være bemyndigede til at træffe sådanne afgørelser vedrørende specifikt materiale, der importeres fra bestemte lande. Kommissionens analyse viser, at sådant materiale frembyder samme sikkerhed som forstligt formeringsmateriale, der er produceret i Fællesskabet i overensstemmelse med direktiv 1999/105/EF.
(4)
Foranstaltningerne i denne beslutning er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -
VEDTAGET FØLGENDE BESLUTNING:
Artikel 1
Medlemsstaterne bemyndiges til med hensyn til de tredjelande, der er anført i bilaget, og med hensyn til de arter, kategorier og typer af grundmateriale, der er fastsat i bilaget, at træffe afgørelse om, hvorvidt forstligt formeringsmateriale produceret i de pågældende tredjelande frembyder samme sikkerhed, hvad angår godkendelsen af dets grundmateriale og produktionsforholdsreglerne med henblik på markedsføring, som forstligt formeringsmateriale, der er produceret i Fællesskabet og opfylder forskrifterne i direktiv 1999/105/EF.
Forstligt formeringsmateriale, der importeres fra de pågældende tredjelande, skal ledsages af et stamcertifikat eller et officielt certifikat udstedt af oprindelseslandet samt af fortegnelser som leverandøren i tredjelandet skal forelægge med detaljerede oplysninger om alle partier til eksport.
Artikel 2
Medlemsstaterne underretter straks Kommissionen og de øvrige medlemsstater om de afgørelser, de træffer i henhold til denne beslutning, og om eventuel tilbagetrækning af sådanne afgørelser.
Artikel 3
Den bemyndigelse, der er omhandlet i artikel 1, anvendes fra den 1. januar 2006 og udløber den 31. december 2008.
Artikel 4
Denne beslutning er rettet til medlemsstaterne.
Udfærdiget i Bruxelles, den 21. december 2005.

Labels: 3
15
6